Sophie Løhde (V), 2023-04-27:
Vi behandler her et beslutningsforslag fra Dansk Folkeparti, og nok har vi fået en ny regering, men nogle ting ændrer sig ikke rigtig her i Folketingssalen.
Vi skal nemlig endnu en gang diskutere et forslag fra Dansk Folkeparti, der vil fratage udenlandske borgere i Danmark deres ret til at stemme og stille op til valg i Danmark.
Det handler vel at mærke ikke om folketingsvalg og folkeafstemninger.
Her kræver grundloven jo, at man er dansk statsborger.
Det handler derimod om kommunal- og regionsrådsvalg og europaparlamentsvalg.
Dansk Folkeparti anerkender sådan set – og det er jo både glædeligt og klædeligt – at sådan et forslag endda meget klart vil være i strid med EU-retten.
Dansk Folkeparti foreslår derfor, at regeringen på Danmarks vegne går i gang med at tage skridt til at få ændret EU-retten, så vi derefter ensidigt kan ændre valgrets- og valgbarhedhedsbetingelserne.
Den ændring, som Dansk Folkeparti foreslår, vil kræve en ændring af Traktaten om den Europæiske Unions Funktionsmåde, det vil sige den ene af de to grundlæggende EU-traktater, som hele EU-samarbejdet er bygget op omkring.
Og det er jo helt fair og legitimt politisk, at man gerne vil ønske EU og dens traktater hen, hvor peberet gror.
For det første er stemmeretten et helt afgørende fundament for det danske demokrati og gør også en positiv forskel for integrationen af udenlandske borgere i vores samfund.
Integration handler ikke kun om at spise frikadeller i børnehaven, i folkeskolen eller på arbejdspladser.
Integration handler også om, at EU-borgere og andre udlændinge, der har boet en længere periode i Danmark, deltager aktivt i det danske lokaldemokrati.
Det at stemme er også en vigtig del af den danske kultur.
Som det er i dag, kan EU-borgere over 18 år med en fast bopæl i Danmark stemme og stille op til kommunal- og regionsudvalg, nøjagtig ligesom at danskere bosat i andre EU-lande, eksempelvis en dansker, der tager til Tyskland eller til Sverige, også kan stille op til lokalvalg der.
Det samme gælder ved europaparlamentsvalg.
Kravene til andre udlændinge er strengere.
De såkaldte tredjelandsborgere skal have haft fast bopæl i Danmark i mindst 4 år for at kunne stemme og stille op til kommunal- og regionsrådsvalg.
Reglerne for, hvornår tredjelandsborgere kan stemme og stille op til kommunal- og regionsrådsvalg, er løbende blevet justeret hen over årene.
I hvert fald i nyere historisk tid er det nuværende krav om at have haft fast bopæl i Danmark i mindst 4 år det hidtil strengeste.
Jeg mener, vi har lagt os på et fint niveau med de nugældende regler.
For det andet kræver den ændring af EU's traktatmæssige grundlag, som Dansk Folkeparti foreslår, i første omgang, at vi skulle kunne levere enstemmighed blandt alle 27 EU-medlemslande og en efterfølgende ratifikation i hvert af de 27 EU-medlemslande.
Nu skal man jo være forsigtig med at sige, at EU-traktaten er på niveau med tyngdeloven, men at bede de andre 26 lande om at ændre på EU-traktaten, så Danmark kan forhindre deres borgere i at stemme og stille op til kommunal- og regionsrådsvalg, ser regeringen altså ikke lige for sig.
Og på den baggrund kan regeringen ikke støtte beslutningsforslaget.